இந்தியப் புள்ளி மரந்தொத்தி

இந்தியப் புள்ளி மரந்தொத்தி (Indian spotted creeper) என்பது  குருவி வரிசையைச் சேர்ந்த ஒரு பறவையாகும். இது சல்போர்னிதினே என்ற துணைக் குடும்பத்தின் உறுப்பினர் ஆகும். இந்தச் சிறிய பறவை பளிங்குக் கறுப்பு, வெள்ளை நிற இறகுகளைக் கொண்டுள்ளது. இது இருண்ட மரத்தண்டில் இரை தேடுவதால் கண்ணில் படுவது அரிது. மரங்களில் உள்ள ஆழமான பிளவுகளில், தன் வளைந்த அலகால் பூச்சிகளைப் பிடித்து உண்கிறது. இது வட, மத்திய தீபகற்ப இந்தியாவின் வறண்ட புதர், இலையுதிர் காடுகளில் காணப்படுகிறது. இது வலசை போவதில்லை. இது உயர்ந்து வளர்ந்த பெரிய மரங்களில் விரைவாக தொத்தி இரை தேடக்கூடியது. மரங்கொத்தியைவிட விரைவாக மரக்கிளைகளில் தொத்தி ஏறும் எனப்படுகிறது. மரத்தில் செங்குத்தாக ஊர்ந்து செல்லும் போது மரங்கொத்திகளைப் போல இவற்றின் வாலை மூன்றாவது காலாக பயன்படுத்துவதில்லை.

 விளக்கம் 
இந்தியப் புள்ளி மரந்தொத்தி  சாம்பல் மற்றும் வெள்ளைப் புள்ளிகள் மற்றும் பட்டைகளுடனான இறகுகளைக் கொண்டுள்ளது. இது 16 கிராம் வரை எடையுள்ளதாகவும், 15 செ.மீ. வரை நீளமுள்ளதாகவும் உள்ளது. இந்தியப் புள்ளி மரந்தொத்தியானது, தலையை விட சற்று நீளமான, மெல்லிய கூரான கீழ்-வளைந்த அலகைக் கொண்டுள்ளது, அலகின் இந்த அமைப்பு இது மரப் பட்டைகளின் பிளவுகளில் இருந்து பூச்சிகளைப் பிடிக்க ஏற்றதாக உள்ளது. மரத்தின் செங்குத்து மேற்பரப்பில் நிறுக்க ஏதுவாக முட்டுக்கொடுக்க ஏற்ற கடினமான வால் இறகுகள் இதற்கு இல்லை. கண்ணுக்கு மேலே அகன்ற வெண்புருவம் இருக்கும். கண்ணின் வழியாக வெள்ளைக் கோட்டிற்குக் கீழே ஒரு கருங்கோடு செல்லும். இறக்கை நீளமாக இருக்கும். வால் பன்னிரண்டு இறகுகளைக் கொண்டது மேலும் சதுர வடிவ வாலைக் கொண்டது. இறகுகளில் பாலினங்களுக்கு இடையில் வேறுபாடு இல்லை.

கணுக்கால் திடமானது மற்றும்  நீண்ட பின்னங்கால் நகங்களைக் ( சராசரி 8.9 ± 0.48 ( நியமவிலகல் ) மிமீ) கொண்டிருக்கும். அலகு 25.9±1.29 மிமீ, இறக்கையின் நீளம் 88.5±2.76 மிமீ மற்றும் வால் 53.8±2.05 மிமீ நீளம் கொண்டது.

 மேற்கோள்கள் 

 வெளி இணைப்புகள் 

 தி இன்டர்நெட் பேர்ட் கலெக்‌ஷனில் காணப்பட்ட மரந்தொத்தி.
 BirdLife Species Factsheet.

பகுப்பு:இந்தியப் பறவைகள்